b'\n_START_ARTICLE_\nAlexei von Lampe\n_START_SECTION_\nBiografija\n_START_PARAGRAPH_\nGim\xc4\x97 1885\xc2\xa0m. liepos 18 d. Virbalyje. Prosenelis buvo karininkas, atvyk\xc4\x99s i\xc5\xa1 Hamburgo ir prisid\xc4\x97j\xc4\x99s prie Rusijos imperijos kariuomen\xc4\x97s, vykstant m\xc5\xab\xc5\xa1iams su Napoleonu. \xc5\xa0eimoje kalb\xc4\x97jo rusi\xc5\xa1kai._NEWLINE_1902 m. baig\xc4\x97 Sankt Peterburgo kadet\xc5\xb3 mokykl\xc4\x85, 1904 m. baig\xc4\x97 Sankt Peterburgo karin\xc4\x97s technikos ir in\xc5\xbeinerijos universitet\xc4\x85. 1904-1905 m. dalyvavo Rusijos-Japonijos kare, kur buvo su\xc5\xbeeistas. 1910-1913 m. mok\xc4\x97si Sankt Peterburgo karo akademijoje. 1912 m. susituok\xc4\x97 su Natalija Michailovna, su kuria susilauk\xc4\x97 dukros Jevgenijos._NEWLINE_I pasaulinio karo metu priklaus\xc4\x97 18-ajam armijos korpusui, u\xc5\xbe nuopelnus kare apdovanotas ordinais. 1917 m. i\xc5\xa1vyko gyventi \xc4\xaf Charkov\xc4\x85, kur dirbo laikra\xc5\xa1\xc4\x8di\xc5\xb3 redaktoriumi. 1918 m. ruden\xc4\xaf prasid\xc4\x97jus Rusijos pilietiniam karui, prisid\xc4\x97jo prie baltagvardie\xc4\x8di\xc5\xb3 savanori\xc5\xb3 armijos, kuriai vadovavo generolas Piotras Vrangelis. 1919 m. lapkrit\xc4\xaf ir gruod\xc4\xaf buvo karini\xc5\xb3 operacij\xc5\xb3 \xc5\xa1tabo vir\xc5\xa1ininkas._NEWLINE_1920 m. kovo m\xc4\x97nes\xc4\xaf, traukdamasis i\xc5\xa1 Rusijos, atvyko \xc4\xaf Konstantinopol\xc4\xaf. Tais pa\xc4\x8diais metai i\xc5\xa1vyko \xc4\xaf Danij\xc4\x85, kur dirbo generolo Vrangelio kariuomen\xc4\x97s atstovu. 1922 m. i\xc5\xa1vyko gyventi \xc4\xaf Berlyn\xc4\x85. 1926-1928 m. i\xc5\xa1leido kelis leidinius apie Rusijos pilietin\xc4\xaf kar\xc4\x85. 1933 m. Vokietijoje \xc4\xaf vald\xc5\xbei\xc4\x85 at\xc4\x97jus naciams, buvo trims m\xc4\x97nesiams suimtas, bet v\xc4\x97liau paleistas. 1938 m. tapo Vokietijos rus\xc5\xb3 emigrant\xc5\xb3 s\xc4\x85jungos vadu._NEWLINE_Vykstant II pasauliniam karui, aktyviai dalyvavo Rusijos Raudonojo kry\xc5\xbeiaus veikloje bei pad\xc4\x97jo Rusijos karo belaisviams. 1945 m. vasario 11 d., nenor\xc4\x97damas b\xc5\xabti mobilizuotu \xc4\xaf Tre\xc4\x8diojo Reicho kariuomen\xc4\x99, i\xc5\xa1 Berlyno persik\xc4\x97l\xc4\x97 \xc4\xaf Altenburg\xc4\x85. 1945 m. baland\xc5\xbeio 27 d., b\xc4\x97gdamas nuo art\xc4\x97jan\xc4\x8dios Raudonosios armijos persikraust\xc4\x97 \xc4\xaf piet\xc5\xb3 Vokietijos Lindau miestel\xc4\xaf, kur\xc4\xaf po trij\xc5\xb3 dien\xc5\xb3 u\xc5\xbe\xc4\x97m\xc4\x97 s\xc4\x85jungininkai._NEWLINE_Po karo daug dirbo, kad rus\xc5\xb3 tautyb\xc4\x97s \xc5\xbemon\xc4\x97s ar buv\xc4\x99 TSRS pilie\xc4\x8diai neb\xc5\xabt\xc5\xb3 repatrijuoti \xc4\xaf TSRS. 1946-1950 m. gyveno Miunchene. 1950 m. persikraust\xc4\x97 gyventi \xc4\xaf Pary\xc5\xbei\xc5\xb3, kur aktyviai dalyvavo Rusijos karin\xc4\x97s s\xc4\x85jungos veikloje. 1957 m. tapo \xc5\xa1ios organizacijos vadovu, kuriai vadovavo iki savo mirties 1967 m. gegu\xc5\xbe\xc4\x97s 28 dienos. Palaidotas Pary\xc5\xbeiaus Sainte-Genevi\xc3\xa8ve-des-Bois rus\xc5\xb3 kapin\xc4\x97se.'